CELEX: 32017D0320
Language: el
Date: 2017-02-21 00:00:00
Title: Εκτελεστική απόφαση (ΕΕ) 2017/320 του Συμβουλίου, της 21ης Φεβρουαρίου 2017, με την οποία επιτρέπεται στη Γαλλία να συνάψει συμφωνία με την Ελβετική Συνομοσπονδία όσον αφορά τον αερολιμένα Basel Mulhouse, η οποία θα περιλαμβάνει διατάξεις παρέκκλισης από το άρθρο 5 της οδηγίας 2006/112/ΕΚ

24.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 47/9
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/320 ΤΟΥ ΣΥΜΒΟΥΛΊΟΥ
   της 21ης Φεβρουαρίου 2017
   με την οποία επιτρέπεται στη Γαλλία να συνάψει συμφωνία με την Ελβετική Συνομοσπονδία όσον αφορά τον αερολιμένα Basel Mulhouse, η οποία θα περιλαμβάνει διατάξεις παρέκκλισης από το άρθρο 5 της οδηγίας 2006/112/ΕΚ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 396 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 5 της οδηγίας 2006/112/ΕΚ όσον αφορά το πεδίο εδαφικής εφαρμογής της εν λόγω οδηγίας, το σύστημα φόρου προστιθέμενης αξίας («ΦΠΑ») εφαρμόζεται, κατά κανόνα, στο έδαφος κράτους μέλους.
            
         
               (2)
            
            
               Η Γαλλία, με επιστολή της που πρωτοκολλήθηκε στην Επιτροπή στις 24 Σεπτεμβρίου 2015, ζήτησε άδεια να συνάψει συμφωνία με την Ελβετική Συνομοσπονδία («Ελβετία») όσον αφορά τον αερολιμένα Basel Mulhouse («ο αερολιμένας») που θα περιλαμβάνει διατάξεις παρέκκλισης από την οδηγία 2006/112/ΕΚ.
            
         
               (3)
            
            
               Σύμφωνα με το άρθρο 396 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 24ης Οκτωβρίου 2016, σχετικά με το αίτημα που υπέβαλε η Γαλλία. Με επιστολή της 25ης Οκτωβρίου 2016, η Επιτροπή κοινοποίησε στη Γαλλία ότι διέθετε όλες τις αναγκαίες πληροφορίες για την εξέταση του αιτήματος.
            
         
               (4)
            
            
               Ο αερολιμένας βρίσκεται εξ ολοκλήρου εντός της Ένωσης. Ωστόσο, η γαλλο-ελβετική σύμβαση της 4ης Ιουλίου 1949 σχετικά με την κατασκευή και τη λειτουργία του αερολιμένα Basel-Mulhouse στο Blotzheim («η σύμβαση») προβλέπει έναν ειδικό ελβετικό τελωνειακό τομέα σε οριοθετημένη ζώνη του αερολιμένα, όπου οι ελβετικές αρχές επιτρέπεται να ασκούν έλεγχο επί εμπορευμάτων και επιβατών που εξέρχονται ή εισέρχονται στην Ελβετία. Επιπλέον, στη σύμβαση προβλεπόταν ότι θα συναπτόταν χωριστή συμφωνία μεταξύ των οικείων χωρών όσον αφορά, μεταξύ άλλων, τους φορολογικούς κανόνες που διέπουν τον εν λόγω τομέα.
            
         
               (5)
            
            
               Ανέκυψαν προβλήματα σχετικά με τον ελβετικό τελωνειακό τομέα, ιδίως όσον αφορά τον έλεγχο της εφαρμογής των ενωσιακών κανόνων περί ΦΠΑ από τις επιχειρήσεις που είναι εγκατεστημένες στον εν λόγω τομέα.
            
         
               (6)
            
            
               Το 2015 η Γαλλία και η Ελβετία συμφώνησαν να συνάψουν διεθνή συμφωνία, σύμφωνα με την οποία ο ελβετικός τελωνειακός τομέας θα εθεωρείτο ελβετικό έδαφος για τους σκοπούς του ΦΠΑ. Δεδομένου ότι τούτο θα παρεξέκλινε από την οδηγία 2006/112/ΕΚ, απαιτείται άδεια δυνάμει του άρθρου 396 της εν λόγω οδηγίας.
            
         
               (7)
            
            
               Η Γαλλία θα διασφαλίσει ότι η παρέκκλιση δεν θα έχει επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Γαλλία εξουσιοδοτείται να συνάψει συμφωνία με την Ελβετία όσον αφορά τον αερολιμένα Basel Mulhouse, η οποία προβλέπει, κατά παρέκκλιση από την οδηγία 2006/112/ΕΚ, ότι ο ελβετικός τελωνειακός τομέας στον αερολιμένα, που συστάθηκε βάσει του άρθρου 8 της γαλλο-ελβετικής σύμβασης της 4ης Ιουλίου 1949 όσον αφορά την κατασκευή και λειτουργία του αερολιμένα Bâle-Mulhouse στο Blotzheim, δεν πρέπει να θεωρείται ότι αποτελεί μέρος του εδάφους κράτους μέλους κατά την έννοια του άρθρου 5 της εν λόγω οδηγίας.
   Άρθρο 2
   Η παρούσα απόφαση απευθύνεται στη Γαλλική Δημοκρατία.
   
      Βρυξέλλες, 21 Φεβρουαρίου 2017.
      
         
            Για το Συμβούλιο
         
         
            Ο Πρόεδρος
         
         E. SCICLUNA
      
   
   
      (1)  ΕΕ L 347 της 11.12.2006, σ. 1.